Tomáš, Erik, poslanec NR SR (2021-12-10):
Ďakujem veľmi pekne. Vážený pán predsedajúci, vážený pán minister, kolegovia, kolegyne, podstatou alebo cieľom môjho vystúpenia je predložiť pozmeňujúci návrh k tej včerajšej téme a to je k tej finančnej pomoci dôchodcom, resp. seniorom nad 60 rokov, ale ten pozmeňujúci návrh zdôvodním a potom prednesiem na koniec svojho vystúpenia. Keď už teda mám chvíľu času, dotknem sa aj samotného rozpočtu a návrhu rozpočtu zo sociálnej oblasti, pretože tejto sa venujem už päť rokov, takže bez akýchkoľvek servítok hovorím už dva roky, že už druhý rok po sebe, alebo to už je vlastne tretí rozpočet, už ani presne neviem, jednoducho niekoľko rokov po sebe, čo vládnete, je tento rozpočet antisociálny. Vy ste vyčítali alebo vyčítate predchádzajúcej vláde, že vám tu nechala prázdnu špajzu, ale pravda je taká, že nechali sme vám rozpočet historicky s najnižšími deficitmi a nízkym dlhom. Ten posledný návrh rozpočtu – a to sú oficiálne údaje, netreba tu používať Radu pre rozpočtovú zodpovednosť a podobne, ale oficiálny údaj je, že ten deficit bol 1,3 % a dlh 48 %. Teraz máme dlh už vyšší ako 60 % a deficit v tomto roku ešte sa, samozrejme, bude ustaľovať, je to niekde medzi, je to niekde medzi 6-7 % a na budúci rok necelých 5 % navrhujete, pán minister, takže toto sú fakty. Čo ma najviac mrzí, počas tých dvoch necelých rokoch vášho vládnutia, že ste porušili sociálne istoty a sociálne sľuby z dielne predchádzajúcich vlád napriek tomu, že ste sľubovali, že to neurobíte. Ja som si vedomý a rešpektujem, že ste pravicová vláda, ale pred voľbami ste niekoľkokrát voličom sľubovali, že napriek tomu, že budete pravicovou vládou, nebudete rušiť sociálne výhody, aj keď si o nich myslíte svoje. Pán minister Matovič veľmi rád chytá za slová, tak preto, keď hovorím, že priamo on to sľúbil, tak použijem presne citát, ktorý povedal 15. septembra 2019, teda 6 mesiacov necelých pred voľbami. Pán Matovič vtedy, kládol podmienky vstupu do budúcej vlády a povedal presne toto: „Kto nás bude voliť, keď zrušíme tie opatrenia? Nevstúpime do vlády, ktorá sa bude ľuďom vyhrážať, že im zoberie súčasné sociálne istoty. Neulakomíme sa na to, aby sme zobrali ľuďom pár drobných.“ Tak myslím si, že tento citát je jasný a bol to jasný prísľub vtedajšieho opozičného lídra, potom premiéra a ministra financií. A on vtedy aj spomínal tie konkrétne opatrenia, ako vlaky zadarmo. Tie sa síce už išli rušiť, ale napokon predsa sa zatiahla ručná brzda, keď sme pri vlakoch. Spomínal obedy zadarmo. Tie sa zrušili. Ponechali sa pre veľmi úzku skupinu detí v hmotnej núdzi, ale 450-tisíc detí o príspevok na dotáciu prišlo. Hovoril o minimálnej mzde. Minimálna mzda sa obmedzila, pretože sa vstúpilo do automatu tak, že minimálna mzda už nepredstavuje 60 % priemernej mzdy, ale len 57 % priemernej mzdy v národnom hospodárstve. A tým pádom už druhý rok po sebe je nižšia, ako by mohla byť, napriek tomu, že rastie. Samozrejme, tým pádom sa aj odtrhli príplatky za prácu počas noci, počas sviatkov a víkendov od minimálnej mzdy, čím vlastne došlo k ich zmrazeniu. Zároveň sa zmrazili dôchodky, minimálne dôchodky, napriek tomu, že mnohí z vás, ktorí ste v súčasnosti v koalícii, ste za nich hlasovali. Zrušil sa aj 13. dôchodok, ktorý sa tu toľko kritizoval, a, samozrejme, tými slovami, že sa to schválilo na poslednú chvíľu a tak ďalej a tak ďalej. Ale opakujem, vy ste nekritizovali tie opatrenia a spôsoby ich prijímania pred voľbami, keď ste sa líškali voličom, ale až teraz, takže ste mali predtým, pred voľbami povedať, že niektoré z tých sociálnych opatrení sa vám nepáčia alebo boli prijímané narýchlo, a preto ich prehodnotíme. Ale vy ste voličom povedali, že nie, že ich nezrušíte, a napokon ste ich zrušili. No a najviac ma mrzí aj na tom aktuálnom návrhu rozpočtu, že sa tam nepočíta so sumami pre mladé rodiny, pre deti, teda v nejakom, samozrejme, väčšom a primeranom množstve. To isté v prípade zamestnancov štátnej a verejnej správy, v prípade dôchodcov. Aby som bol opäť exaktný, tak aby ste vedeli, prídavky na deti sa budú zvyšovať o 38 centov. Áno, počujete, o 38 centov. A opäť musím pánovi Matovičovi pripomenúť, že bol on, ktorý tu dva-tri roky po sebe behal s tabuľkami každý rok, o koľko zvyšujeme my tie detské prídavky, a presne na týchto tabuľkách mal tie centy. Teraz má on 38 centov, ako keby si to nevšímal. Áno, niečo plánuje v daňovo-odvodovej revolúcii, ale zatiaľ tá revolúcia nebola prijímaná alebo prijatá ani odbornou verejnosťou, ako sa ukazuje, ani občanmi podľa posledného prieskumu. Takže ten osud tej daňovej revolúcie, ako to on nazval, je nejasný. No zamestnanci štátnej a verejnej správy – vraj o 3 % sa budú zvyšovať platy, pričom inflácia je teraz na úrovni 5 %. Ale nie je to o 3 %, pretože tie 3 % majú byť od 1. 7., takže napokon je to 1,5 % zvýšenia platov. Niektoré odborové zväzy nevýrobné s tým súhlasili, niektoré nie. Hlasovalo sa v kauze. Dopadlo, to ako to dopadlo, ale nezodpovedá to ani len inflácii. A chcem povedať, že posledné dva roky, Pellegrini keď bol vo vláde premiérom, tak sa platy štátnych a verejných zamestnancov zvyšovali každý rok o 10 %, teda v súhrnne o 20 %, ďalší fakt. No a ideme k dôchodcom... A ideme k dôchodcom. Ešte raz to opakujem aj tu, dámy a páni, bez akéhokoľvek politikárčenia a myslím, že po včerajšku už nám ho vyčítať veľmi nemôžete pri tejto téme, dôchodky na budúci rok sa majú zvýšiť len o 1,3 %. Len o 1,3 %. Áno, včera sme my poslanci za stranu HLAS – sociálna demokracia podali pomocnú ruku a súhlasili sme a schválili, aby tí seniori nad 60 rokov, ktorí sa dajú zaočkovať, dostali 300 eur. Keby sme... alebo keby to celé záviselo aj od hlasov opozície, tak jedine strana HLAS bola tá, ktorá naozaj, ako sa hovorí, zdvihla ruku za 300 eur pre seniorov. Ale keďže ten plán, resp. ten návrh bol iba o tom, že len pre zaočkovaných, tak tu prichádzam teda s tým návrhom, ktorý sme už, samozrejme, avizovali a ktorý sme už viackrát spomínali, aby sme v čase obrovského zdražovania pomohli všetkým dôchodcom, opakujem, dôchodcom, pretože tí už nepracujú, a to sumou 200 eur. Celý čas sme o tom hovorili a opakujem, pokiaľ sme my, pán minister, podali tú pomocnú ruku kvôli dôchodcom, chcem sa vás takto verejne opýtať v pléne, či si naozaj neviete predstaviť, lebo vy máte tú silu, vy máte tu moc, aby naozaj všetkým dôchodcom išlo 200 eur, pretože sa zvyšuje všetko – potraviny, energie, lieky. Viete dobre, s čím dôchodcovia sa pasujú. Toto by bol podľa mňa vyvážený a spravodlivý návrh, o ktorom sme tu celý čas hovorili. A chceme to už urobiť pozmeňujúcim návrhom k návrhu štátneho rozpočtu, a to tak, že podstatou toho pozmeňujúceho návrhu je, že navyšujeme kapitolu ministerstva práce o 300 mil. eur, pretože keď si to prerátame, že máme starobných dôchodcov 1 100-tisíc, ale potom tu máme ešte vdovcov, vdovy, siroty a tak ďalej, spolu je to niečo 1 400-tisíc rôznych typov dôchodkov, tak suma 300 mil. by postačila na to, aby každému dôchodcov bez ohľadu na akékoľvek podmienky tých 200 eur išlo. Môžte, pán Matovič, reagovať zase svojím spôsobom, môžete urážať, môžete nakydať, ale ešte raz opakujem, my sme včera podali pomocnú ruku. My sme chceli, aby dôchodcovia nezostali všetci bez akéhokoľvek centa, preto sme podporili aspoň tých, ktorí sa dajú zaočkovať, lebo 300 eur je pre nich veľká suma, ale teraz normálne žiadam, prosím a argumentujem, aby aj vy ste sa zamysleli, vy ako minister financií a vláda, nad tým, či nechcete pomôcť všetkým dôchodcom takouto ekonomickou pomocou v tomto ťažkom čase. Vy ste to aj kvázi naznačili, že by ste si tú cestu vedeli predstaviť tým jedným návrhom, keď ste hovorili, že tak budú to 500-eurové poukážky a 100 eur priama finančná pomoc, tak keď ste teraz nedali 500 eur, ale 300 eur, síce keš, čo je oveľa lepšie, tak by vám mali zvýšiť prostriedky na to, aby ste 200 eur vyplatili všetkým dôchodcom. Pokiaľ tak urobíte, vieme si na to podať ruku. Nemusíte schváliť náš zákon, nemusí to byť vôbec opozičný návrh. Pokojne to urobte sám a my vám to sľúbime, že všetkými rukami a nohami by sme takýto návrh podporili alebo takéto riešenie podporili, lebo od začiatku sme hovorili o tom, že tento návrh smerom k starším ľuďom by mal byť kombinovaný a pozostávať z motivačnej zložky, ale aj z priamej finančnej pomoci. Teraz prečítam svoj pozmeňujúci návrh. Prosím, zastavte mi čas, ktorý je už vlastne zastavený automaticky. Keďže tu boli problémy pri čítaní pozmeňujúcich návrhov, tak dúfam, že to zvládnem, lebo z tohto mám najväčší stres, sa priznám, najmä... (Reakcia z pléna.) Prosím? (Reakcia z pléna a prerušenie vystúpenia predsedajúcim.)